Kim Edberg Andersen (NB), 2023-05-24:
Tak for det, og undskyld forsinkelsen, formand.
Nå, nu har vi hørt, at det er et forslag om legalisering.
Der står, at det er et forslag om kontrolleret salg.
I Nye Borgerlige havde vi nu nok ikke været så positive over for det, hvis der stod, at det var en legalisering, for så havde jeg nok set min vej ind i at støtte det her forslag, som jeg faktisk støtter, noget sværere, for i Nye Borgerlige kommer vi et andet sted fra.
Vi erkender de sundhedsmæssige problematikker, der er ved cannabis; det gør vi.
Du kan få psykose.
Du kan få det, første gang du ryger det.
Det er ikke sundt.
Det er ikke godt.
Vi burde ikke have det.
Men virkeligheden er også, at du i dag kan få cannabis alle de steder, du vil, inden for ganske få sekunder.
Det er de facto legaliseret, fordi vi ikke har sørget for, at det var forbudt nok.
Pusherne har rendt rundt i årevis og solgt lige for øjnene af betjente, kunne man dybest set have en fornemmelse af.
Der bliver ikke gjort noget, og det er ikke, fordi betjentene tænker, at de ikke vil håndhæve lovgivningen.
Folketinget har siddet på hænderne, for vi kunne jo have givet dem de ressourcer.
Det er ikke, fordi politiet ikke har fortalt, at vi skulle sørge for, at Pusher Street ikke solgte hash, og at de skulle have haft mange flere ressourcer, men dem har vi ikke sendt; vi har ikke sendt dem en check.
I Nye Borgerlige bliver vi nødt til at spørge, hvordan vi så sikrer, at pushere ikke står uden for skolerne nu og sælger til vores børn.
Ja, en måde kunne være at forsøge, om vi kunne tage markedet væk fra pusherne ved at sælge varen billigere – altså fjerne forretningsmodellen.
Og så hører jeg en argumentation for, at det ikke kan lade sig gøre, for så sænker pusherne jo bare prisen.
Som et borgerligt parti siger vi: Hvis vi skal konkurrere på prisen, har vi jo i det danske samfund fordelen af, at vi kan sænke skatter og moms og afgifter på cannabis, sådan at vi kan være konkurrencedygtige.
Det er bare et spørgsmål om vilje, for på et tidspunkt gider pusherne ikke længere.
Det er alt andet lige noget nemmere at sende en fuldt lovlig lastbil – godt nok på diesel, for ellen rækker nok ikke hele vejen – ned til Marokko og fylde den med cannabis og køre den til Danmark, hvor den bare bliver vinket hen over grænsen af glade toldere, der siger, at det er lovligt dansk cannabis, så det kan vi godt, end det er at smugle den under bæltet eller tape den fast under lastbilen og håbe på, at noget af den kommer igennem, fylde en bil eller to og så melde den første, sådan at tolderne har travlt, når den kommer over, og sådan at den næste bil kommer igennem.
Så selvfølgelig kan vi da skabe et marked, hvor vi kan sælge det billigere.
Alt andet er pjatsnak.
Det er en idé om, at vi skal holde fast i status quo, og det er der, jeg bliver ked af det, for det er en debat, der har været her altid, og vi har gravet os ned i skyttegrave.
Det er jo ikke sikkert, at det her er lyksaliggørende i sig selv, og derfor vil det også være i en prøveperiode.
Hvis det her ikke virker, må vi jo prøve noget nyt, men uanset hvor meget vi vil påstå andet, kan vi bare ikke stå herinde og påstå, at vi lige nu har styr på situationen, for det har vi ikke.
Der bliver solgt til børn.
Folk får hashpsykoser; det gør de.
Det er virkeligheden nu.
Så kan vi skyde hinanden i skoene, at det er på modpartens vagt.
Det kunne være noget mere interessant at prøve noget, der rent faktisk virkede.
Det er ikke, fordi vi som udgangspunkt – som Liberal Alliance måske synes – synes, at det skal være lovligt.
Det er ikke sikkert; der står vi ikke.
Men som det er nu, virker det, vi gør, ikke, og derfor synes jeg, at vi skal give det her et skud.
I Nye Borgerlige synes vi, at når vi igennem 50 år har valgt at lukke øjnene for det, fortjener vi måske nu at tænke ud af boksen, komme op af skyttegravene.
Derfor håber jeg, at det næste gang er en justitsminister, der kommer, for sundhedsministeren passer jo sit job, når hun siger, at det ikke er sundt; det ved vi jo alle sammen.
Det er justitsministeren, vi skal have i tale for at finde ud af, hvordan vi får det her væk fra kriminalitet og ind på et marked, hvor vi måske har lidt mere kontrol.
Og virker det ikke, kan vi jo bare lade være med at genfremsætte det om 5 år.
Vi har lavet forsøg i Folketingets historie, der er større end lige det her.
Så i Nye Borgerlige støtter vi forslaget.